Lav et referat af nedenstående tekst:

Tekst:
Der er gået en alarm på fjernvarmeværket i Hurup. Af det varme vand, de pumper ud, er der nemlig mere end en kubikmeter, der forsvinder hver time. De er sikre på, der er sket et brud et sted. Men de ved ikke hvor. - Det, vi er mest bange for, er, at det sker i et hus, hvor der ikke er nogen hjemme. Det er vand på nogen og 70 grader, der strømmer ud, og det er en pænt træls overraskelse at komme hjem til, siger Henrik Pedersen, der er direktør i Energi Hurup. Alarmen begyndte at tikke torsdag 15. december. I varmeværkets system kunne de pludselig se, der var et svind på 7-8 gange normalen. Hele weekenden har medarbejderne derfor arbejdet på højtryk for at finde hullet, men uden held. - Vi kan sagtens levere varme, men forsøger selvfølgelig at finde frem til bruddet. Både af økonomiske og miljømæssige årsager, siger Henrik Pedersen. Lyt til din radiator Fjernvarmeværket har én sikker metode til selv at finde bruddet, men ifølge direktøren er det sidste udvej. Her skal de nemlig slukke al varme i etaper og lave målinger på små grupper af huse. - Det ville vi være rigtig kede af, nu hvor det er så koldt, som det er, siger Henrik Pedersen. Derfor efterspurgte Energi Hurup hjælp blandt deres kunder mandag formiddag. Alle fjernvarmekunder kan hjælpe til. Af facebook-opslaget fremgår det, at man skal være opmærksom, hvis ens gulv pludselig bliver varmt eller det damper fra gadebrønde. Har man bortrejste naboer kan man holde øje med, om der løber vand på indersiden af deres vinduer. Først og fremmest kan man lytte efter bemærkelsesværdige lyde i sit eget hjem. - Vi beder folk høre efter særlige lyde i radiatorer. Normalt er de helt lydløse, så det er nok der, man bedst kan finde ud af det på, siger Henrik Pedersen. Ifølge direktøren er der gode chancer for, at kunderne selv vil finde fejlen. Men hvis ikke der er et gennembrud inden onsdag, vil selskabet være nødt til at bringe den hårde og kolde metode i brug. - Så er vi der, at vi må indsnævre det ved at lukke byen ned. Det vil nok betyde, at folk i gennemsnit må undvære varme i halvanden times tid, siger Henrik Pedersen.

Referat:
Der er gået hul på et fjernvarmerør et sted i Hurup. Nu beder varmeselskabet kunderne om hjælp.